กระทรวงสาธารณสุข เปิดข้อมูลภูเก็ตตรวจเชิงรุกลงถึงชุมชน ช่วยให้พบผู้ป่วยเพิ่มขึ้นได้ เล็งเดินหน้ามาตรการค้นหาในชุมชน
กระทรวงสาธารณสุข เปิดข้อมูลภูเก็ตตรวจเชิงรุกลงถึงชุมชน ช่วยให้พบผู้ป่วยเพิ่มขึ้นได้ เล็งเดินหน้ามาตรการค้นหาในชุมชน นพ.อนุพงษ์ สุจริยากุล นายแพทย์ทรงคุณวุฒิกรมควบคุมโรค กล่าวว่า จากการศึกษาข้อมูลระบาดพื้นที่จังหวัดภูเก็ต หลังจากได้ทำการตรวจเชิงรุก ค้นหาผู้ป่วยเพิ่มขึ้นแม้มีอาการน้อย ทำให้อัตราการพบผู้ป่วยรายใหม่เพิ่มขึ้น จากร้อยละ 4.5 เป็น 6.24 เป็นผลจากการตรวจเชิงรุกไม่เฉพาะกลุ่มเสี่ยงสูงในสถานที่ชี้เป้า ผู้สัมผัสใกล้ชิดกลุ่มเสี่ยง แต่ยังค้นหาถึงผู้ไม่มีอาการในชุมชนด้วย ทั้งที่ตอนแรกมองว่าคนในชุมชนที่น่าจะเสียงต่ำ แต่ขณะนี้พบแล้วว่ากลุ่มคนในชุมชนที่เกี่ยวพันกับกลุ่มเสี่ยงแม้ไม่มีอาการก็กลายเป็นกลุ่มที่ต้องค้นหาเชื้อด้วยเช่นกัน สอดคล้องกับข้อมูลการติดเชื้อของคนในครอบครัวที่เพิ่มขึ้น จากร้อยละ 8 ในเดือนมีนาคม เพิ่มเป็นร้อยละ 23 ในเดือนนี้ ดังนั้นจากนี้ไป “การค้นหาในชุมชน” จะเป็นมาตรการที่ต้องเข้มข้นต่อไป แนะประชาชนที่แข็งแรงดี ทุกครั้งที่จำเป้นต้องออกจากบ้าน เมื่อกลับถึงบ้านสิ่งที่ควรทำอันดับแรกคือ ทำความสะอาดตัวเอง เว้นระยะตัวเองจากคนในบ้านโดยเฉพาะหากคนในบ้านเป็นผู้สูงอายุ ผู้พิการ ผู้ป่วยติดเตียง ซึ่งเป็นกลุ่มที่ภูมิคุ้มกันค่อนข้างต่ำเสี่ยงที่จะอาการรุนแรงหากได้รับเชื้อแล้วป่วย